CELEX: 32016D1208(01)
Language: mt
Date: 2016-12-07 00:00:00
Title: Deċiżjoni ta’ Implimentazzjoni tal-Kummissjoni tas-7 ta’ Diċembru 2016 dwar il-pubblikazzjoni f’Il-Ġurnal Uffiċjali tal-Unjoni Ewropea tad-dokument uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-ispeċifikazzjoni tal-prodott għal isem fis-settur tal-inbid (Darnibole (DOP))

8.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 457/3
            
         DEĊIŻJONI TA’ IMPLIMENTAZZJONI TAL-KUMMISSJONI
   tas-7 ta’ Diċembru 2016
   dwar il-pubblikazzjoni f’Il-Ġurnal Uffiċjali tal-Unjoni Ewropea tad-dokument uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-ispeċifikazzjoni tal-prodott għal isem fis-settur tal-inbid
   (Darnibole (DOP))
   (2016/C 457/03)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 97(3) tiegħu,
   Billi:
   
               (1)
            
            
               Ir-Renju Unit applika għall-protezzjoni tal-isem “Darnibole” skont id-dispożizzjonijiet tar-Regolament (UE) Nru 1308/2013 dwar il-protezzjoni tad-deżinjazzjonijiet tal-oriġini u l-indikazzjonijiet ġeografiċi fis-settur tal-inbid. B’konformità mal-Artikolu 97(2) ta’ dak ir-Regolament, l-applikazzjoni tar-Renju Unit ġiet eżaminata mill-Kummissjoni.
            
         
               (2)
            
            
               Il-kundizzjonijiet stabbiliti fl-Artikoli 93 sa 96, l-Artikolu 97(1), u l-Artikoli 100 sa 102 tar-Regolament (UE) Nru 1308/2013 huma sodisfatti.
            
         
               (3)
            
            
               Sabiex tkun tista’ ssir il-preżentazzjoni tad-dikjarazzjonijiet ta’ oġġezzjoni skont l-Artikolu 98 tar-Regolament (UE) Nru 1308/2013, Il-Ġurnal Uffiċjali tal-Unjoni Ewropea għandu għalhekk jippubblika d-dokument uniku msemmi fl-Artikolu 94(1)(d) ta’ dak ir-Regolament u r-referenza tal-pubblikazzjoni tal-ispeċifikazzjoni tal-prodott magħmula matul il-proċedura nazzjonali preliminari għall-eżaminazzjoni tal-applikazzjoni għall-protezzjoni tal-isem “Darnibole”,
            
         IDDEĊIEDA KIF ĠEJ:
   Artikolu Uniku
   Id-dokument uniku msemmi fl-Artikolu 94(1)(d) tar-Regolament (UE) Nru 1308/2013 u r-referenza tal-pubblikazzjoni tal-ispeċifikazzjoni tal-prodott għall-isem “Darnibole” (DOP) huma stabbiliti fl-Anness ta’ din id-Deċiżjoni.
   Skont l-Artikolu 98 tar-Regolament (UE) Nru 1308/2013, il-pubblikazzjoni ta’ din id-deċiżjoni tikkonferixxi l-eċċezzjoni tal-eskussjoni għall-protezzjoni tal-isem speċifikat fl-ewwel paragrafu ta’ dan l-Artikolu fi żmien xahrejn mid-data tal-pubblikazzjoni tiegħu.
   
      Magħmul fi Brussell, is-7 ta’ Diċembru 2016.
      
         
            Għall-Kummissjoni
         
         Phil HOGAN
         
            Membru tal-Kummissjoni
         
      
   
   
      (1)  ĠU L 347, 20.12.2013, p. 671.
   
      ANNESS
      DOKUMENT UNIKU
      1.   Isem/ismijiet li għandhom jiġu rreġistrati
      
      Darnibole
      2.   Tip ta’ indikazzjoni ġeografika
      
      DOP - Denominazzjoni ta’ Oriġini Protetta
      3.   Kategoriji tal-prodotti tad-dwieli
      
      
               
                  1.
               
               
                  Inbid
               
            4.   Deskrizzjoni tal-inbid/inbejjed
      
      Likwidu ċar, brillanti u pur, ta’ kulur ħafif, bajdani ħafna, bi ħjiel ta’ lewn ta’ lumi/ħadrani hekk kif tagħtih tidwira fit-tazza. Pur u frisk, aroma ta’ intensità medja b’espressjon tal-varjetà tal-għenba Bacchus, kwalità minerali, kważi fumigata. Bacchus xott ħafna, assolutament pur, bi ħjiel ta’ bżar abjad fl-aħħar. Barra minn hekk, għandu dawn kollha li ġejjin jew uħud minnhom:
      Frisk b’espressjoni ta’ minerali li tlesti l-palat għal ħjiel ta’ tuffieħ jew ta’ ribes li jibda fuq quddiem u jippersisti sal-aħħar. Xi minn daqqiet, fl-aħħar jitfaċċa ħjiel ta’ ħawħ abjad u kumkwat u ħjiel ta’ ħaxix frisk. Fih inqas togħmiet ovvji ta’ frott u huwa aktar minerali minn varjetajiet oħrajn ta’ Bacchus.
      Karatteristiki analitiċi ġenerali
      
                  Qawwa alkoħolika totali massima (f’% ta’ volum)
               
               
                  15
               
            
                  Qawwa alkoħolika attwali minima (f’% ta’ volum)
               
               
                  10
               
            
                  Aċidità totali minima
               
               
                  sitta (6) fi grammi għal kull litru espressa bħala aċidu tartariku
               
            
                  Aċidità volatili massima (f’milliekwivalenti għal kull litru)
               
               
                  18
               
            
                  Total massimu ta’ diossidu tal-kubrit (f’milligrammi għal kull litru)
               
               
                  150
               
            5.   Metodi tal-produzzjoni tal-inbid
      
      a.   Prattiki enoloġiċi essenzjali
      
      Metodi Enoloġiċi Speċifiċi
      Metodi enoloġiċi speċifiċi:
      
                  —
               
               
                  Sistema ta’ ċineg trasportaturi li tippermetti għażla ta’ għeneb ta’ kwalità.
               
            
                  —
               
               
                  Pressjoni pnewmatika tal-għasir massima ta’ 1,5 bar.
               
            
                  —
               
               
                  Fermentazzjoni bierda b’temperatura ta’ 16 °C u dik massima ta’ 18 °C.
               
            
                  —
               
               
                  Id-Darnibole jrid isir fil-fabbrika tal-inbid biswit, f’Camel Valley.
               
            Ebda prodott mill-annimali ma jista’ jintuża għal xi parti tal-proċessi, pereżempju, l-ebda ġelatina.
      Restrizzjonijiet rilevanti dwar il-produzzjoni tal-inbid:
      Jinqata’ bl-idejn; it-tisħiq irid jibda fi żmien sagħtejn (2) mit-tlestija tal-qtugħ; jinsaħaq bir-rombli; l-għasir pnewmatiku bil-bużżieqa; sedimentazzjoni kiesħa b’temperatura ta’ 4 °C; tiswib ħafif, ħmira aromatika, fermentazzjoni kiesħa b’temperatura ta’ 16 °C, tiswib bi Gravità Speċifika ta’ 1000, fermentazzjoni totali, irfinar, ebda prodotti mill-annimali, stabilità ta’ proteina u tartrat, tisfija sterili, analiżi ta’ qabel l-ibbottiljar, ibbottiljar b’tapp bil-kamin. Reġistrar bir-reqqa tal-proċessi kollha.
      Prattika kulturali:
      Sistema ta’ żabra bl-idejn Guyot, singola jew doppja. Żbir bl-idejn kif xieraq, tirqim tal-ħajt tal-weraq tad-dielja u tneħħija tal-għeniqed ta’ frott/weraq kif xieraq. Qtugħ bl-idejn, għażla tal-frott ta’ kwalità.
      b.   Ħsad massimu
      
      Tunnellati u ettolitri:
      8 000 kilogramma ta’ għeneb għal kull ettaru
      6.   Żona demarkata
      
      Iż-żona kollha ta’ 5 ettari, demarkata bħala Darnibole, tinsab fuq żona ta’ saff antik ta’ lavanja ta’ taħt il-ħamrija li fil-Punent tagħha tmiss ma’ żona totalment differenti ta’ ħamrija ta’ ramel alluvjali (il-qiegħ antik tax-xmara River Camel) u fil-Lvant l-art issir aktar ċatta u tipprovdi inklinazzjoni mhux daqstant wieqfa u dan l-aspett jiffaċċja wkoll kemxejn fil-Lvant tan-Nofsinhar. Fin-nofsinhar, iż-żona tad-Darnibole għal darb’oħra tmiss mal-ħamrija antika ta’ qiegħ ix-xmara River Camel filwaqt li fit-Tramuntana, l-art hija ‘l fuq mill-faxxa termali ottimali. Il-ferrovija li m’għadhiex tintuża (li saret il-Camel Trail) tiddemarka l-konfini tan-Nofsinhar. Darnibole huwa l-isem antik ta’ Delabole, barriera tal-lavanja fil-qrib.
      7.   Għeneb tal-inbid ewlieni
      
      Bacchus
      8.   Deskrizzjoni tal-rabta/rabtiet
      
      Iż-żona Darnibole tinsab eżattament fin-nofs ta’ Cornwall. Iż-żona għandha kwantità ideali ta’ xita u Darnibole tinsab direttament fl-iktar faxxa termali sħuna ta’ Camel Valley. Iż-żona kollha ta’ 5 ettari demarkata bħala Darnibole tinsab fuq żona ta’ ħamrija antika tal-Perjodu Devonjan u saff antik ta’ lavanja ta’ taħt il-ħamrija. Is-saffi antiki ta’ lavanja ta’ taħt il-ħamrija huma magħrufa mad-dinja kollha, b’mod partikolari fil-Ġermanja, minħabba l-effett benefiku tagħhom fuq il-produzzjoni tal-għeneb u l-kwalità tal-inbid. Il-ħsad massimu huwa riżukltat tal-esperjenza. L-intensità distintiva, l-aroma, il-konsistenza fil-ħalq u t-togħma fina huma riżultat ta’ staġun twil ta’ tkabbir b’temperatura massima tas-sajf ta’ inqas mill-medja, li tagħti kwalità minerali, fina u mrażżna u karatteristtika ta’ tuffieħ jew ta’ ribes.
      9.   Kundizzjonijiet essenzjali oħra
      
      Qafas ġuridiku:
      Fil-leġiżlazzjoni tal-UE
      Tip ta’ kundizzjoni supplimentari:
      L-ippakkjar isir fiż-żona demarkata
      Deskrizzjoni tal-kundizzjoni:
      Ma japplikaw ebda restrizzjonijiet fuq l-ibbottiljar
      
         Link għall-ispeċifikazzjoni tal-prodott
      
      https://www.gov.uk/government/uploads/system/uploads/attachment_data/file/82477/darnibole-specification.pdf